Ehdotus: NEUVOSTON ASETUS lopullisten polkumyynti- ja tasoitustullien käyttöönotosta Norjasta peräisin olevan viljellyn merilohen tuonnissa annetun asetuksen (EY) N:o 772/1999 muuttamisesta

(komission esittämä)

PERUSTELUT

1. Neuvosto otti asetuksella (EY) N:o 772/1999, sellaisena kuin se on viimeksi muutettuna asetuksella (EY) N:o 322/2002, käyttöön lopulliset polkumyynti- ja tasoitustullit Norjasta peräisin olevan viljellyn merilohen tuonnissa, lukuun ottamatta tapauksia, joissa tuotetta vievät norjalaiset viejät, joiden yksilölliset hintasitoumukset komissio on hyväksynyt päätöksellä 97/634/EY, sellaisena kuin se on viimeksi muutettuna päätöksellä 2002/157/EY. Nämä yritykset luetellaan edellä mainitun asetuksen ja päätöksen liitteissä.

2. Kolme norjalaista yritystä on väittänyt olevansa polkumyyntiä ja tuettua tuontia koskevissa perusasetuksissa tarkoitettuja "uusia viejiä" ja tarjonnut sitoumuksia. Asian tarkastelun jälkeen voitiin todeta, että hakijat täyttivät uutta viejää koskevat arviointiperusteet. Tarjottuja sitoumuksia pidettiin tästä syystä hyväksyttävinä, ja komissio on hyväksynyt ne.

3. Eräs sitoumuksen antanut norjalainen viejä pyysi yritysryhmässään tehtyjen udelleenjärjestelyjen seurauksena, että siihen etuyhteydessä oleva yritys otettaisiin sen sijasta niiden yritysten luetteloihin, joiden sitoumukset on hyväksytty ja jotka on vapautettu tulleista.

4. Eräs toinen yritys ilmoitti komissiolle, että sen nimi oli muuttunut, että toinen samaan yritysryhmään kuuluva sitoumuksen antanut yritys oli yhdistetty siihen ja että kyseisen etuyhteydessä olevan yrityksen sitoumus ei enää ollut tarkoituksenmukainen. Tästä syystä se pyysi, että sen uusi nimi merkittäisiin niiden yritysten luetteloihin, joiden sitoumukset on hyväksytty ja jotka on vapautettu tulleista, ja että se etuyhteydessä oleva yritys, jonka kanssa se oli yhdistynyt, poistettaisiin näistä luetteloista.

5. Yksi norjalainen viejä halusi peruuttaa sitoumuksensa.

6. Näitä pyyntöjä on tarkasteltu ja ne katsotaan voitavan hyväksyä, koska kyse ei ole merkittävistä muutoksista, jotka edellyttäisivät polkumyynnin tai tukien uudelleenarviointia taikka vaikuttaisivat niihin huomioihin, joiden perusteella sitoumukset hyväksyttiin.

7. Edellä esitetyn perusteella on tarpeen muuttaa asetuksen (EY) N:o 772/1999 liitteessä olevaa luetteloa yrityksistä, jotka on vapautettu polkumyynti- ja tasoitustulleista.

8. Komissio muuttaa samalla päätöksen 97/634/EY liitettä, jossa luetellaan yritykset, joiden tarjoama sitoumus on hyväksytty.

Ehdotus: NEUVOSTON ASETUS lopullisten polkumyynti- ja tasoitustullien käyttöönotosta Norjasta peräisin olevan viljellyn merilohen tuonnissa annetun asetuksen (EY) N:o 772/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1] ja erityisesti sen 8 artiklan,

[1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1).

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97 [2] ja erityisesti sen 13 artiklan,

[2] EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 1973/2002 (EYVL L 305, 7.11.2002, s. 4).

ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,

sekä katsoo seuraavaa:

A. AIKAISEMPI MENETTELY

(1) Komissio ilmoitti 31 päivänä elokuuta 1996 kahdella erillisellä Euroopan yhteisöjen virallisessa lehdessä julkaistulla ilmoituksella Norjasta peräisin olevan viljellyn merilohen tuontia koskevan polkumyynnin vastaisen menettelyn [3] ja tukien vastaisen menettelyn [4] aloittamisesta.

[3] EYVL C 253, 31.8.1996, s. 18.

[4] EYVL C 253, 31.8.1996, s. 20.

(2) Näiden menettelyjen tuloksena otettiin syyskuussa 1997 käyttöön polkumyynti- ja tasoitustullit neuvoston asetuksilla (EY) N:o 1890/97 [5] ja (EY) N:o 1891/97 [6] polkumyynnin ja tukien vahingollisten vaikutusten korjaamiseksi.

[5] EYVL L 267, 30.9.1997, s. 1.

[6] EYVL L 267, 30.9.1997, s. 19.

(3) Samalla komissio hyväksyi päätöksellä 97/634/EY [7] 190 norjalaisen viejän tarjoamat sitoumukset, ja näiden yritysten yhteisöön viemän viljellyn merilohen tuonti vapautettiin kyseisistä polkumyynti- ja tasoitustulleista.

[7] EYVL L 267, 30.9.1997, s. 81, päätös sellaisena kuin se on viimeksi muutettuna päätöksellä 2002/157/EY (EYVL L 51, 22.2.2002, s. 32).

(4) Tullien lajia tarkistettiin myöhemmin, ja asetukset (EY) N:o 1890/97 ja (EY) N:o 1891/97 korvattiin asetuksella (EY) N:o 772/1999 [8].

[8] EYVL L 101, 16.4.1999, s. 1, asetus sellaisena kuin se on viimeksi muutettuna asetuksella (EY) N:o 322/2002 (EYVL L 51, 22.2.2002, s. 1).

B. UUDET VIEJÄT, NIMENMUUTOKSET JA SITOUMUKSEN OMA-ALOITTEINEN PERUUTTAMINEN

(5) Kolme norjalaista yritystä, Vestmar AS, Gaia Seafood AS ja Polar Quality AS, väittivät olevansa uusia viejiä asetuksen (EY) N:o 772/1999 2 artiklan sekä asetuksen (EY) N:o 384/96 11 artiklan 4 kohdan ja asetuksen (EY) N:o 2026/97 20 artiklan mukaisesti ja tarjosivat sitoumuksia, jotka olivat samanlaisia kuin muilta norjalaisyrityksiltä aiemmin hyväksytyt sitoumukset. Asian tarkastelun jälkeen voitiin todeta, että hakijat täyttivät uutta viejää koskevat arviointiperusteet, joten komissio hyväksyi niiden tarjoamat sitoumukset. Tästä syystä myös nämä yritykset olisi vapautettava polkumyynti- ja tasoitustulleista.

(6) Yksi sitoumuksen antanut norjalainen viejä, Arctic Group International, ilmoitti komissiolle, että yritysryhmässä, johon se kuuluu, oli tehty uudelleenjärjestelyjä ja että toinen ryhmään kuuluva yritys, Arctic Group Maritime AS, vastasi nyt viennistä yhteisöön. Yritys pyysi sen vuoksi, että sen nimi vaihdettaisiin päätöksen 97/634/EY liitteenä olevassa luettelossa yrityksistä, joiden sitoumukset on hyväksytty, ja asetuksen (EY) N:o 772/1999 liitteenä olevassa luettelossa yrityksistä, jotka on vapautettu polkumyynti- ja tasoitustulleista.

(7) Eräs toinen sitoumuksen antanut yritys, Fjord Seafood Midt-Norge AS, ilmoitti komissiolle, että sen nimi oli muuttunut Fjord Seafood Norway AS:ksi, minkä lisäksi se oli yhdistynyt toisen samaan yritysryhmään kuuluvan sitoumuksen antaneen yrityksen kanssa (Fjord Seafood Måløy). Tästä syystä se pyysi, että sen uusi nimi merkittäisiin edellä mainittuihin luetteloihin ja että siihen etuyhteydessä olevan yrityksen Fjord Seafood Måløyn nimi poistettaisiin niistä, koska erillinen sitoumus ei sen osalta ollut enää tarpeen.

(8) Komissio katsoo pyyntöjä tarkasteltuaan, että ne voidaan hyväksyä, koska kyse ei ole merkittävistä muutoksista, jotka vaikuttaisivat polkumyynnin tai tukien arviointiin taikka niihin huomioihin, joiden perusteella sitoumukset hyväksyttiin. Näin ollen Arctic Group Internationalin nimi olisi muutettava Arctic Group Maritime AS:ksi ja Fjord Seafood Midt-Norge AS:n nimi Fjord Seafood Norway AS:ksi asetuksen (EY) N:o 772/1999 liitteessä olevassa luettelossa yrityksistä, joiden sitoumukset on hyväksytty; lisäksi nimi Fjord Seafood Måløy AS olisi poistettava kyseisestä luettelosta.

(9) Norjalainen yritys Timar Seafood AS puolestaan ilmoitti komissiolle haluavansa peruuttaa sitoumuksensa. Yrityksen nimi olisi tämän vuoksi poistettava asetuksen (EY) N:o 772/1999 liitteenä olevasta luettelosta, jossa luetellaan yritykset, joiden sitoumukset on hyväksytty.

C. ASETUKSEN (EY) N:o 772/1999 LIITTEEN MUUTTAMINEN

(10) Asetuksen (EY) N:o 772/1999 liite, jossa luetellaan polkumyynti- ja tasoitustulleista vapautetut yritykset, olisi muutettava edellä mainittujen muutosten huomioon ottamiseksi,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 772/1999 liite tämän asetuksen liitteellä.

2 artikla

1. a) Otetaan käyttöön lopulliset polkumyynti- ja tasoitustullit Fjord Seafood Måløy AS:n ja Timar Seafood AS:n viemän ja CN-koodeihin ex 0302 12 00 (Taric-koodit 0302 12 00*21, 0302 12 00*22, 0302 12 00*23 ja 0302 12 00*29), ex 0303 22 00 (Taric-koodit 0303 22 00*21, 0303 22 00*22, 0303 22 00*23 ja 0303 22 00*29), ex 0304 10 13 (Taric-koodit 0304 10 13*21 ja 0304 10 13*29) ja ex 0304 20 13 (Taric-koodit 0304 20 13*21 ja 0304 20 13*29) kuuluvan, Norjasta peräisin olevan viljellyn (muun kuin luonnonvaraisen) merilohen tuonnissa.

b) Näitä tulleja ei sovelleta luonnonvaraiseen meriloheen (Taric-koodit 0302 12 00*11, 0304 10 13*11, 0303 22 00*11 ja 0304 20 13*11). Tässä asetuksessa luonnonvaraisella lohella tarkoitetaan lohta, jonka osalta sen jäsenvaltion toimivaltaiset viranomaiset, jossa lasti puretaan, ovat asianomaisten osapuolten toimittamien tulli- ja kuljetusasiakirjojen perusteella vakuuttuneita siitä, että se on pyydetty merellä.

2. a) Vapaasti yhteisön rajalla tullaamattomana -nettohintaan sovellettava tasoitustulli on 3,8 prosenttia.

b) Vapaasti yhteisön rajalla tullaamattomana -nettohintaan sovellettava polkumyyntitulli on 0,32 euroa kilogrammaa kohti tuotteen nettopainosta. Jos kuitenkin vapaasti yhteisön rajalla -hinta, johon on lisätty tasoitus- ja polkumyyntitullit, on alhaisempi kuin 3 kohdassa säädetty vähimmäishinta, kannettava polkumyyntitulli on kyseisen vähimmäishinnan sekä tasoitustullin sisältävän vapaasti yhteisön rajalla -hinnan erotuksen suuruinen.

3. Sovellettaessa 2 kohtaa sovelletaan seuraavia vähimmäishintoja kilogrammaa kohti tuotteen nettopainosta:

>TAULUKON PAIKKA>

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE Luettelo yrityksistä, joiden sitoumukset on hyväksytty ja jotka siten on vapautettu lopullisista polkumyynti- ja tasoitustulleista

>TAULUKON PAIKKA>